**Y Lleidr Pen-ffordd**

Ar ambell nos loer-olau

Â’r gwynt yn nhwll y clo,

A sŵn moduron prysur

Yn ddistaw iawn ers tro,

Fe glywch, ond ichi wrando,

Sŵn ceffyl yn mynd heibio

Dros heol fawr y fro.

A phwy yw’r marchog hwnnw

Sy’n mynd mor hwyr y nos

Dros lawer nant ac afon

A thros y waun a’r rhos?

Wel, Twm Siôn Cati’i hunan

Â’i glogyn du yn hofran

O dan y lleuad dlos.

Mae’n aros ar y groesffordd

Yng nghysgod coed y Plas ;

Fe rydd ei law ar bistol

A thyn ei gleddyf glas.

Ac yno mae’n clustfeinio,

Am sŵn coets fawr Llandeilo

Yn mynd trwy’r cwm ar ras.

Tu ôl i’r coed hynafol

Mae’r Plas yn adfail llwm,

Rhy bell yw’r Sgweier heno

I ofni castiau Twm.

Ac ni ddaw coets Llandeilo

Â charnau’r meirch yn fflachio

Byth mwy i fyny’r cwm.

Carlama’r ceffyl ymaith

Â’r marchog ar ei gefn,

Mae sŵn y carnau’n darfod

Ar lawr y briffordd lefn.

Ond gwn, ond ichi wrando

Ar ambell nos fel heno –

Y clywch chi’r sŵn drachefn.